Remedios antigos

Cando sos canes s'arrajolaìana
ponian su cuile in oriolu.
A su cateddu a su mes'annu solu
un'operassione li faghìana:

a punta 'e lepa nde li ogaìana
dae suta sa limba un'elmizolu1
e da sa maladia 'e su rajolu
po tota vida l'immunizaìana.

Sos pastores antigos che frebbotos
nde reperian sos meighinales
d'elvas, linnas, de ludu e animales,

salamedru2, fumàdigu3 e decotos.
Po iscungiuros magicos fun dotos
e po segnìas fun ispetziales.

Su bìndighi 'e Cabidanni 1977

1Elmizolu: sorta di piccola ciste che i pastori asportavano da sotto la lingua dei cani e che, secondo le credenze, li immunizzava dalla rabbia.
2Salamedru: usato come disinfettante per le ferite.
3Fumàdigu: usato per curare le bestie zoppe.